ΛΙΝΟΠΟΤΙ ΚΑΙ ΑΚΙΝΗΤΟ ΤΟΥ ΒΑΚΟΥΦ ΕΙΝΑΙ ΤΑ ΔΥΟ ΝΕΑ ΕΝ ΔΥΝΑΜΕΙ HOT SPOT ΠΟΥ ΕΤΟΙΜΑΖΕΙ Η ΚΥΒΕΡΝΗΣΗ

Ήρθε η ώρα της αλήθειας, τα προσωπεία πέφτουν και οι μέχρι σήμερα ψεύτες μετατρέπονται σε κοινούς απατεώνες της πολιτικής.

Μόνο που η Κως είναι αυτή που πληρώνει τις επιλογές τους.

Η κυβέρνηση Τσίπρα αποκάλυψε τις προθέσεις της για την Κω και τα άλλα νησιά.

Όχι μόνο δεν προχωρά στην αποσυμφόρησή τους αλλά επιβάλλει τη δημιουργία και νέων δομών αλλά και πλωτών κέντρων.

Η Κως βρίσκεται αντιμέτωπη με μια τεράστια απειλή. Αν το 2016 καταφέραμε όλοι μαζί να ξεπεράσουμε τις αρνητικές συνέπειες από το μεταναστευτικό και να ανακάμψουμε, αυτή τη φορά τα πράγματα θα είναι πολύ δύσκολα.

Η κυβέρνηση και οι τοπικοί εκπρόσωποί της συνειδητά κάνουν αυτή την επιλογή: θέλουν να σβήσουν την Κω ως τουριστικό προορισμό.

Θέλουν να την μετατρέψουν σε προορισμό για τον εγκλωβισμό και την παραμονή παράνομων μεταναστών και προσφύγων;

Τους είναι αδιάφορο αν μας καταστρέφουν.

Για αυτό και δεν ανακάλεσαν το ΦΕΚ για το Λινοπότι, για αυτό και παραμένει σε ισχύ η παραχώρηση του ακινήτου του Βακούφ που επιβλήθηκε με τους γνωστούς τρόπους. Αυτά τα δύο ακίνητα είναι τα δύο νέα εν δυνάμει hot spot στην Κω.

Μαζί με ένα πλωτό hot spot στο λιμάνι, για να μην πατήσει ούτε ένα κρουαζιερόπλοιο όπως στη Λέσβο και στη Χίο.

Έχει δει κανείς κάποιους που βγάζουν ανακοινώσεις για ψύλλου πήδημα και για να κάνουν αντιπολίτευση στο Δήμο, να έχουν βγάλει ψελλίσει έστω κάτι για την ξεκάθαρη πρόθεση πλέον της κυβέρνησης να φτιάξει και άλλα hot spot στην Κω;

Έχουν σιωπήσει και κρύβονται! Αυτές τις εντολές έχουν.

Γιατί εντολές εκτελούν, εις βάρος του τόπου τους.

Οι ελάχιστοι και δακτυλοδεικτούμενοι αυτοί ‘’Τοπικοί Εφιάλτες’’ είναι γνωστοί σε όλους. Δεν έχει νόημα και αξία να ασχολούμαστε μαζί τους.

Το ζητούμενο είναι τι θα κάνουμε.

Αυτή τη στιγμή πρέπει να είμαστε ενωμένοι.

Να προστατεύσουμε και να υπερασπιστούμε την τουριστική μας ταυτότητα. Να υπερασπιστούμε τον τόπο μας.

Να αντιδράσουμε ειρηνικά, δημοκρατικά, δυναμικά και κυρίως αποτελεσματικά.

Θεόφιλος Μουζουράκης